**INTERPRETATIVNI ŠKOLSKI ESEJ (KRATKI VODIČ) - *HAMLET***

Literatura:

Davor Piskač, *Kako napisati esej na državnoj maturi*, 2011.

Marina Čubrić, *Školski esej na državnoj maturi,* Hrvatski jezik br. 1, 2014.

*Hrvatski pravopis*, Institut za hrvatski jezik i jezikoslovlje, 2013.

Ispitni katalog za Hrvatski jezik (<https://mk0ncvvow8xj1dauw2r.kinstacdn.com/wp-content/uploads/2018/10/HRVATSKI-2019.pdf>)

**Školski esej – osnovne činjenice**

Školski esej ispitni je esej. Pisanje tog tipa eseja vještina je koja se uči (npr. na koji način citirati i sl.).

|  |  |  |
| --- | --- | --- |
| **tri skupine eseja** | **broj riječi** | **struktura eseja** |
| 1. INTERPRETATIVNI  2. RASPRAVLJAČKI  3. USPOREDNO-RAŠČLAMBENI | - viša razina: najmanje 400  - osnovna razina: najmanje 350  (broji se svaka riječ) | 1. UVOD (uvodni dio) – iznosi se teza  2. RAZRADA (razradbeni dio) – teza se argumentira navodima, primjerima, iznose se objašnjenja  3. ZAKLJUČAK (zaključni dio) – navodi se zaključak i potvrđuje se teza |

|  |  |
| --- | --- |
| trodijelna struktura eseja | |
| sadržajno  - uvod, razrada, zaključak | grafički  - tri odlomka koja započinju uvlakom od 1 do 2 cm  - razrada može imati i više odlomaka, obično najviše 4 (s obzirom na zadani broj riječi), koji su sadržajno zaokruženi |

Napomena: Kad se piše školski esej u okviru školske zadaće, smjernica je manje i broj riječi je manji jer se piše 90 minuta, a ne 160 minuta kao na maturi.

KORISNO: Učenik otprilike treba znati koliko riječi njegova rukopisa stane na jednu stranicu od dvadesetak redaka.

Ne preskače se redak između npr. uvoda i razrade te razrade i zaključka: dovoljna je uvlaka.

Tema eseja

Svaki esej mora imati temu. Iznosi se u uvodnom dijelu eseja (teza).

Tema proizlazi iz zadanog teksta i iz smjernica.

UOČITI: Ako je zadan ulomak iz npr. Hamleta, to ne znači da je tema eseja djelo u cjelini. Tema eseja o Hamletu može biti npr. (1.) prikaz Hamleta kao lika koji sumnja i propituje kad postavlja Mišolovku i tumačenje uloge Mišolovke u djelu ili (2.) uzroci Hamletova oklijevanja da se osveti Klaudija i dr.

**Smjernice**

Smjernice su poddijelovi esejskog zadatka.

Potrebno je odgovoriti na svaki zadatak iz smjernica, ako znate odgovore.

Kao što je navedeno u uputama, redoslijed ponuđenih smjernica ne obvezuje vas u oblikovanju školskoga eseja.

KORISNO: Razradu započnite i završite odgovorima na zadatke iz smjernica u koje ste sigurni.

Esej ne smije biti oblikovan kao niz nepovezanih odgovora na zadatke iz smjenica.

Određivanje teme eseja – u nekoliko koraka

Primjer zadatka za interpretativni školski esej

|  |
| --- |
| William Shakespeare, Hamlet HAMLET: (…) Kako sve prilike svjedoče protiv mene; Na osvetu me potiču! Ta što je čovjek Kad mu je glavni cilj i svrha u životu Da jede i da spava? Zvijer, i ništa više. Zacijelo Onaj što nas s takvim umom stvori, Da naprijed gledamo i natrag, nije nam Dao sposobnost i taj Bogu sličan razum Da neiskorišteni pljesnive u nama. Je l’ to živinska zaboravljivost il strah, Te odveć podrobno na ishod mislimo – Ta misao, raščètvorena, ima jedan Dijel samo mudrosti, tri kukavičluka – Al ne znam zašto ponavljam: »To treba činit«, Kad imam povod, volju, moć i sredstva da to I učinim. Svi prosti primjeri me uče: Eto, ta vojska tako golema i skupa, Tankoćutan i nježan koju vodi knez Kojega duh, slavohlepljem božanskim nadut, Nevidljivome ishodu se drsko ruga, Izlažuć ono što je nestalno i ljudsko Svemu što smrt, sudbina i pogibelj smiju – Za ljusku jajinju. Uistinu bit velik Nije bez velika se razloga pokrenut, No velik povod nać za svađu i u slamki Kada je čast na kocki. Kako ja tad stojim Kojem je smaknut otac, majka okaljana? Dok mi to krv uzbuđuje i mozak, puštam Da sve spava. (…)  (IV, 4) |

**Smjernice za pisanje eseja**

• Predstavite djelo Hamlet u kontekstu književnopovijesnoga razdoblja u kojemu je nastalo.  
• Portretirajte lik kraljevića Hamleta.  
• Interpretirajte polazni tekst.  
• Objasnite svevremenost djela Hamlet.  
• Obrazložite svoje tvrdnje.

**1. korak: pristup smjernicama**

Pozorno pročitajte zadatke iz smjernica.

Nekad nije riječ o klasičnim pitanjima, nego smjernice treba razumjeti kao pitanja.

Npr. Portretirajte lik kraljevića Hamleta. = Što su glavna obilježja lika? Na koji se način to očituje u ovom ulomku? Kojim je mislima zaokupljen u ovom ulomku? Koje životne okolnosti utječu na njegova razmišljanja i postupke?

Objasnite svevremenost djela Hamlet. = Koji se bezvremeni, uvijek aktualni, problemi iznose u djelu? (npr. pitanje osvete, kažnjavanje zločina i po cijenu vlastitoga života, kako opstati u okrutnom svijetu, svijet kao pozornica na kojoj svatko igra zadanu ulogu, nepovjerenje u ljude i razočaranost ljudima...)

Interpretirajte polazni tekst. = Što je ključno u ovom polaznom tekstu? O čemu Hamlet razmišlja? Što si predbacuje? Kako tumači čovjekovu prirodu? Kakvog čovjeka definira kao velikog? Tko je „tankoćutan i nježan“ knez s kojim se uspoređuje? Zašto se s njim uspoređuje?

**2. korak: ključne riječi u pitanju (smjernicama)**

Određivanjem ključnih riječi usredotočujete se na pisanje točno određenog odgovora.

Npr. Predstavite djelo Hamlet u kontekstu književnopovijesnoga razdoblja u kojemu je nastalo.

Portretirajte lik kraljevića Hamleta.  
 Objasnite svevremenost djela *Hamlet*.

**3. korak: kratki odgovori na smjernice u obliku natuknica**

Time se ključne riječi proširuju komentarom.

Ukratko napišete ono što smatrate ključnim kao odgovor na pojedinu smjernicu.

UOČITI: U natuknicama navedete Hamletove osobine. Uvijek idite od najbitnijeg prema manje bitnom. Kad kasnije u razradi budete dokazivali da je on razmišlja o osveti, da si predbacuje oklijevanje, da sumnja (i u sebe), da je razočaran, razmišlja o motivaciji ljudskih postupaka i prirodi čovjeka, pretjerano razmišljanje odvraća ga od djelovanja i dr., možete citirati dijelove teksta koji se odnose upravo na to ili ih parafrazirati (prepričati). Na taj način prepoznat ćete što je iz teksta najvažnije za dokazivanje tvrdnji.

Djelo predstavljate u kontekstu renesanse: uočavate Hamletovu sumnju, kontemplativnost, želju da razumom dopre do spoznaje, veličanje čovjekovih mogućnosti i razboritosti.

Misli o prirodi čovjeka svevremene su.

**4. korak: određivanje teme eseja**

Uočavate li što je najvažnije u zadatcima iz smjernica?

Iz kratkih odgovora u obliku natuknica vidljivo je da je središtu pozornosti prikaz lika Hamleta (njegove osobine) u kontekstu njegovih razmišljanja o svom odlaganju osvete, uočavanje renesansnih obilježja i tumačenje što je i danas aktualno, važeće, u njegovim razmišljanjima o čovjeku i onom što pokreće njegove postupke.

To je **tema eseja.**

Temu eseja treba iznijeti u uvodu (postaviti tezu eseja).

**Plan pisanja eseja**

Izrada plana eseja iznimno je važna, a za to je potrebno svega 10-15 minuta.

|  |
| --- |
| 1. pozorno pročitati tekst i smjernice (važnost razumijevanja teksta i zadatka, pročitati i više puta)  2. odrediti ključne riječi u smjernicama (podcrtati ih), čime se usredotočujete na bitno  3. napisati kratke odgovore na smjernice u obliku natuknica (ako znate odgovore, potrebno je odgovoriti na sve što se traži u smjernicama)  4. uočiti temu  5. odrediti redoslijed pisanja, tj. napisati redne brojeve ispred natuknica  6. obratite pozornost da sadržaj bude smisleno povezan  7. odredite što ćete navesti (citat mora biti važan za obradu teme), što ćete parafrazirati  8. pripremiti se za pisanje koncepta (u pisanju koncepta ostaviti razmak između redaka radi mogućnosti prepravljanja) |

**Interpretativni esej – sadržaj dijelova eseja**

**Uvod**

Dva su zadatka važna za oblikovanje uvoda u interpretativnom tipu eseju:

**1. Smjestite pisca i djelo u književnopovijesno razdoblje.**

**2. Odredite temu školskog eseja.**

Prosječan broj rečenica u uvodu: 4-5 (ovisno o duljini rečenica, mogu biti i dvije)

Rečenice su smisleno povezane.

- primjer uvoda:

Tragedija *Hamlet* istaknutog engleskog pisca Williama Shakespearea pripada razdoblju renesanse i praizvedena je 1601. godine. U to vrijeme Shakespeare piše i svoje ostale tzv. velike tragedije: *Othella, Macbetha i Kralj Leara.* U polaznom tekstu glavni lik Hamlet, danski kraljević, razmišlja o svom odgađanju osvete smrti oca i o prirodi čovjeka. Pritom iskazuje svjetonazor renesansnog čovjeka, a istodobno su misli koje izgovara aktualne i danas.

UOČITI: uvlaka na početku odlomka, kontekst, najava prikaza lika, interpretacije polaznog teksta i svevremenosti

- navedeni podatci: autor, naslov djela, vrsta djela, pripadnost nacionalnoj književnost (engleskoj književnosti), vrijeme

- odmjerenost: istaknuti (pisac)

IZRAŽAVANJE: Trebate izbjeći ponavljanje sadržaja, npr. ne napisati riječ *tragedija* tri puta u dva retka.

Radije izbjeći oblikovanje uvoda na ovaj način: Djelo Hamlet napisao je William Shakespeare. To djelo je tragedija. Pripada razdoblju renesanse i engleskoj književnosti.

**IZBJEĆI U UVODU:** 1. **opširnost i/ili udaljavanje od bitnog**

Kad smještate pisca i djelo u kontekst razdoblja, usredotočite se na bitne podatke. Pisanje o većem broju činjenica o piscu i razdoblju nije tema.

Npr. u uvodu ovog eseja nećete pisati općenito o obilježjima renesanse.

2. **polemičke rečenice**

Nema smisla započinjati esej na ovaj način: Što bi bilo najbolje za Hamleta? To se i on pita. (...)

U uvodu upućujete na temu eseja. Školski esej zadana je forma.

3. **neodmjerenost**

Bolje je izbjeći odrednice koje nadilaze nečije čitateljsko iskustvo. Npr. za *Hamleta* nije pretjerano navesti da je remek-djelo, ali ne možete napisati da je to najbolje Shakespearovo djelo ako niste čitali njegova ostala djela i literaturu o njegovu stvaralaštvu. Odmjerenije su tvrdnje: ...smatra se remek-djelom. Ili: Kritika ga smatra jednom od najboljih Shakespearovih tragedija.

**OBAVEZNO IZOSTAVITI U UVODU:** objašnjavanje, navođenje, dokazivanje i sl. Navedeno pripada razradi (trodijelna struktura eseja). Dakle, citatima nije mjesto u uvodu jer se njima argumentira.

**Razrada**

Zadatak:

**Argumentirate tezu: obrazlažete, tumačite, dokazujete, navodite.**

Tvrdnje se mogu potkrijepiti:

**1. navodima iz polaznog teksta**

**Navodi se rečenica ili dio rečenice.**

- 1. primjer: **navodi se rečenica**

Hamlet smatra da će velik čovjek djelovati i na temelju najmanjeg povoda ako je u pitanju njegova čast te odmah propituje svoje odgađanje osvete: „Kako ja tad stojim / Kojem je smaknut otac, majka okaljana?“

UOČITE: Stihovi se odvajaju kosom crtom.

Pisanje navodnika: „\_\_\_\_\_\_\_\_\_\_\_\_\_\_\_\_\_\_\_\_\_\_\_“

- 2. primjer: **dio rečenice**

„Tankoćutan i nježan“ knez o kojem Hamlet govori jest norveški kraljević Fortinbras. On vodi vojsku prema Poljskoj da bi sačuvao čast obitelji i vratio izgubljene zemlje, dakle djeluje. Stoga za Hamleta predstavlja primjer kako bi se trebalo ponašati i potiče ga na razmišljanje o vlastitom odlaganju osvete.

- 3. primjer: **navodi se u zagradama**

Hamlet sebi zamjera nedjelovanje („puštam da sve spava“).

**2. parafrazama iz polaznog teksta** (parafrazirati – prepričati, reći nešto drugim riječima)

Hamlet uočava da ga sve okolnosti potiču na osvetu.

**3. prepričavanjem činjenica iz djela**

Činjenica iz sadržaja djela izdvajaju se tek **u svrhu tumačenja**, inače se sadržaj djela u školskom eseju ne prepričava.

Hamlet i inače sumnja i svoje prosudbe temelji na razmišljanju, a to je očito i u njegovu odnosu prema riječima očeva duha. Traži dokaze da je kralj Klaudije ubojica, stoga postavlja predstavu *Mišolovka* da bi ga prokazao.

**4. argumentirajući ih vlastitim iskustvom/stavom**

Npr. Smjernica u kojoj iznosite svoj stav može glasiti: Kakav je Vaš stav o osveti kao načinu kažnjavanja zločina? Obrazložite.

- Jasno je da ćete u obrazlaganje uključiti svoje stavove. Tad ne pišete o pitanju osvete u *Hamletu,* nego o opravdanosti osvete općenito.

KORISNO: Pomno uvodite citat. Treba izbjeći udvajanje sadržaja.

NE: Hamlet smatra da je čovjek čija je svrha samo jesti i spavati samo zvijer: „Zvijer, i ništa više.“

DA: Hamlet smatra da je čovjek predodređen za velika djela jer je njegov um stvoren na sliku Božju, a čovjek koji ne živi u skladu s tim mogućnostima koje su mu dane, približava se životinjskom: Zvijer, i ništa više.“

**Tumačenje na temelju sadržaja, ne prepričavanje sadržaja**

Uočite razliku:

- Prepričavanje sadržaja - NE

Danski kraljević Hamlet od duha pokojnog oca sazna da je on ubijen od strane svog brata Klaudija, koji ga je naslijedio na prijestolju i oženio Hamletovu majku. Planira osvetu, ali nije siguran jesu li riječi duha istinite. Njegova djevojka je Ofelija, kći kraljeva savjetnika Polonija.

- Bitne činjenice iz sadržaja djela ukratko su prepričane **isključivo u svrhu tumačenja**.

a) (...) Nakon što od očeva duha saznaje da je njegov ubojica brat mu Klaudije, koji ga je naslijedio na prijestolju i oženio Hamletovu majku, Hamlet živi samo za osvetu. Želi kazniti zločin i tome sve podređuje.

b) (...) Odriče se ljubavi prema Ofeliji jer joj kao ženi ne vjeruje s obzirom da je razočaran u postupak svoje majke, koja se svega dva mjeseca nakon smrti Hamletova oca udala za Klaudija.

c) (...) Zbog otkrića da je njegova oca ubio brat Klaudije, Hamletov stric, i činjenice da je njegova majka iznevjerila uspomenu na svog pokojnog muža udavši se svega dva mjeseca nakon njegove smrti za Klaudija Hamlet nema povjerenja u ljude, s iznimkom prijatelja Horacija. Pokušava opstati u tako okrutnom svijetu i ispraviti nepravdu.

KORISNO: Dobro je uvesti **riječi poveznice**: npr. naime, zapravo, isto tako, zbog toga, nasuprot tome...

Poveznice, naravno, treba koristiti pravilno (npr. zarez nakon *međutim*) i s mjerom.

VAŽNO: Kad se prvi put u eseju spomene neki lik, bitno je da uz njegovo ime stoji odrednica. Npr. ne može se najednom spomenuti Gertrudu kao da se podrazumijeva tko je ona. Dakle, Hamletova majka, danska kraljica.

**Navođenje**

Zadatak:

**1. izabrati valjan i prikladan navod**

Kad ste ukratko (u obliku natuknica) odgovorali na zadatke u smjernicama, koji su vam se argumenti činili najbitnijima?

Što je najvažnije istaknuti?

Ponovno pročitajte natuknice oblikovane na temelju zadataka u smjernicama i odlučite.

Vjerojatno ćete se odlučiti za citat koji se odnosi na Hamletovo propitivanje sebe zbog odlaganja osvete i na njegova razmišljanja o čovjekovoj prirodi.

**2. pravilno pisati pravopisne znakove**

**Pravopisni znakovi u upravnome govoru** (*Hrvatski pravopis*, Institut za hrvatski jezik i jezikoslovlje, 2013., str. 109)

|  |
| --- |
| Marko je rekao: „Dobro sam.“  „Dobro sam“, rekao je Marko.  „Dobro sam!“ uskliknuo je Marko.  „Dobro sam“, rekao je Marko, „jer sve ide po planu.“  Marko je rekao: „Dobro sam.“, i nastavio: „Žao mi je.“  Marko je uskliknuo: „Dobro sam!“ i nastavio: „Žao mi je.“ |

- primjer:

Unatoč tome što gubi povjerenje u ljude i razočaran je zbog izdaja koje je doživio, Hamlet ipak smatra da je čovjek predodređen za velika djela: „Zacijelo Onaj što nas s takvim umom stvori, / Da naprijed gledamo i natrag, nije nam / Dao sposobnost i taj Bogu sličan razum / Da neiskorišteni pljesnive u nama.“ Vjera u čovjekove mogućnosti i isticanje važnosti njegove razboritosti renesansna su obilježja lika Hamleta.

(Dalje u eseju ovaj dio povežite s Hamletovim razmišljanjem o tome što čini veličinu čovjeka.)

**3. navesti rečenicu/dijelove rečenice točno kao u zadanom tekstu**

Ne smije se „ispravljati“ polazni tekst: potrebno je sve navesti kao što je u tekstu.

**Zaključak**

Zaključkom se zaokružuje smisao cijeloga eseja.

**OBAVEZNO IZOSTAVITI U ZAKLJUČKU:** citate, parafraze (njima je mjesto u razradi)

Zadatci: **1. Navodite najvažnije dokaze koji podupiru temu o kojoj ste pisali.**

U zaključku potvrđujete tezu iz uvoda.

UOČITI:Navesti najvažnije dokaze do kojih ste došli u razradi nije isto što i dokazivati (dokazuje se u razradi). Važno je naglasiti ono najvažnije što ste dokazali u razradi, a ne prepričavati ono što ste prethodno napisali. Za izbjeći je izraze kojima ste se već koristili u prethodnim dijelovima eseja (vježbati izražavanje istoga/sličnoga na više načina).

**2. Donosite sud, vrednujete ono što ste naveli, izražavate stav.**

Često se u jednoj smjernici esejskog zadatka traži izražavanje vašeg stava.

- primjer zaključka:

Hamleta u neodlučnost i odgađanje osvete vodi njegova sklonost razmišljanju. Iako je svjestan da ga sve okolnosti potiču na osvetu, i dalje promišlja i propituje se, a to ga onemogućuje u djelovanju. Teži za spoznajom i do nje dolazi putem razuma, kritički sagledava stvarnost te se divi mogućnostima ljudskog uma, što predstavlja renesansna obilježja. Njegova razmišljanja o prirodi i postupcima čovjeka, o životu i smrti, pravdi i zločinu, osveti i praštanju te o vjernosti i izdaji i danas su aktualna. Hamletovo ustrajanje na istini i želja da usprkos tome što se nosi s teškim životnim iskustvima ispravi nepravdu predstavlja svevremenu težnju ljudskog duha da zadrži plemenitost bez obzira na okrutnosti svijeta s kojima se suočava.

UOČITI: uvlaka na početku zaključnoga odlomka, naglašavanje najvažnijih činjenica do ste došli u razradi.

USPOREDITE: uvod i zaključak u eseju

Što donosi zaključak?

**Sretno! Ne zaboravite donijeti zadaćnice!**